Okresná prokuratúra Košice I 
Mojmírova 5, 041 47 Košice 1

Sp. zn. : 1 Pv 118/13/8802	Košice I, 28.1.2014
EEČ : 2-63-64-2014

U Z N E S E N I E

Trestná vec:	obvinený XXXXX 
Prečin:	Neodvedenie dane a poistného podľa § 277 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Košice I
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ako osoba oprávnená konať za spoločnosť XXXXX s.r.o., so sídlom XXXXX 13, XXXXX, IČO: XXXXX zrazil z miezd svojich zamestnancov poistné na sociálne poistenie za obdobie od februára 2011 do januára 2013, ktoré neodviedol Sociálnej poisťovni, pobočka XXXXX,  Festivalové námestie č. 1 aj napriek tomu, že mal dostatok finančných prostriedkov na  úhradu poistného na sociálne poistenie v termínoch splatnosti za obdobie od februára 2011 až do augusta 2011 a za október 2011 až november 2012 v celkovej výške 1.626,79 EUR

lebo zanikla trestnosť činu

Odôvodnenie:
Uznesením vyšetrovateľa Odboru kriminálnej polície Okresného riaditeľstva Policajného zboru v Košiciach ČVS: ORP-601/6-OEK-KE-2013 zo dňa 20.03.2013 bolo podľa § 199 ods. 1 Trestného poriadku začaté trestné stíhanie a uznesením zo dňa 05.09.2013 bolo podľa § 206 ods. 1 Trestného poriadku vznesené obvinenie XXXXX pre prečin neodvedenia dane a poistného podľa § 277 ods. 1 Trestného zákona pre skutok, ako je uvedený vo výroku tohoto uznesenia.

	Obvinený XXXXX spáchanie skutku priznal.   

	Obvinený dňa 18.12.2013 predložil vyšetrovateľovi príjmový pokladničný doklad, z ktorého je zrejmé, že obvinený (spoločnosť XXXXX s.r.o.) dňa 18.12.2013 zaplatil Sociálnej poisťovni, pobočke XXXXX sumu 1 816,38 EUR. Z poznámok predmetného pokladničného dokladu vyplýva, že účelom platby je poistné za obdobie od februára 2011 do januára 2013.  

	Vyššie uvedenú úhradu potvrdila aj Sociálna poisťovňa, pobočka XXXXX písomným podaním zo dňa 07.01.2014. 

	Vyššie uvedeným postupom obvinený splnil podmienky zániku trestnosti činu v zmysle § 86 písm. e) Trestného zákona účinného do 31.12.2012, podľa ktorého trestnosť trestného činu zaniká aj vtedy ak ide o trestný čin neodvedenia dane a poistného, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami a v zmysle § 215 ods. 1 písm. h) Trestného poriadku prokurátor zastaví trestné stíhanie ak zanikla trestnosť činu.

	Obvinený XXXXX dodatočne zaplatil dlžné poistné na sociálne poistenie za svojich zamestnancov vo výške 1 816,38 EUR dňa 18.12.2013, teda ešte predtým, ako sa mohol oboznámiť po skončení skráteného vyšetrovania s vyšetrovacím spisom. 

	Preto bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Erika Konkolyová
prokurátorka